
ОДОБРИЛ,

						


ФИНАНСОВА ОБОСНОВКА

ОТНОСНО: проект на Постановление на Министерския съвет за изменение на Постановление № 66 на Министерския съвет от 1996 г. за кадрово осигуряване на някои дейности в бюджетните организации (обн., ДВ, бр. 29 от 1996 г., изм., бр. 76 и 92 от 1997 г., бр. 5 от 1999 г., бр. 53 от 2000 г., бр. 100 от 2005 г., бр. 14 от 2008 г., бр. 4 от 2009 г., бр. 51, 91 и 93 от 2011 г., бр. 49, 80 и 103 от 2012 г., бр. 17, 53, 80, 97 и 110  от 2013 г., бр. 2 и 105 от 2014 г., бр. 42 от 2015 г., бр. 1 и 103 от 2016 г., бр. 11, 58 и 102 от 2017 г., бр. 107 от 2018 г., бр. 101 от 2019 г., бр. 103 от 2020 г., доп. бр. 102 от 2021 г., изм. бр. 25, 36 и 99 от 2022 г., изм. бр. 1, доп. бр. 58, изм. бр. 87 и бр. 105 от 2023 г., изм. и доп., бр. 61 от 2024 г., изм. бр. 90 и бр. 107 от 2024 г., бр. 98 и 111 от 2025 г.)

1. Мотиви и цел за внасяне за разглеждане в Министерския съвет на проекта на акт
С предлаганото изменение се цели ограничението в чл. 1, ал. 2 от постановлението да не се прилага за изпълнение на дейностите, необходими за приемане, опазване и съхраняване на мощностите за военновременна дейност, предоставени на Министерството на транспорта и съобщенията съгласно Решение № 590 на Министерския съвет от 2021 г. за срока на изпълнение на посочените дейности (до 31.12.2027 г.). Осигуряването на възможността за увеличаване на нещатната численост на персонала на Министерство на транспорта и съобщенията се налага от следните обстоятелства:
Със Закона за преобразуване на Строителните войски, Войските на Министерството на транспорта и Войските на Комитета по пощи и далекосъобщения в държавни предприятия (обн. ДВ, бр. 57 от 2000 г.) (ЗПСВВМТВКПД, отменен), се образуват държавни предприятия „Транспортно строителство и възстановяване“ (ДП „ТСВ“) и „Съобщително строителство и възстановяване“ (ДП „ССВ“) по чл. 62, ал. 3 от Търговския закон като юридически лица със седалище в гр. София. В основния предмет на дейност на предприятията е включено поддържането на готовност и изпълнението на дейности и задачи по държавния военновременен план и изпълнението на задачи по териториалната отбрана на страната.
В изпълнение на законовите изисквания (§ 2 от Заключителните разпоредби на Закона за отмяна на Закона за преобразуване на Строителните войски, Войските на Министерството на транспорта и Войските на Комитета по пощи и далекосъобщения в държавни предприятия), Министерският съвет с Решение № 256 от 3 май 2019 г. преобразува ДП „ТСВ“ и ДП „ССВ“ в еднолични акционерни дружества с държавно участие в капитала, съответно „ТСВ“ ЕАД и  „ССВ“ ЕАД. С приетото решение е предвидено дружествата да поемат активите, пасивите, другите права и задължения и архива на държавните предприятия, като капиталът на дружествата се формира от непарична вноска, представляваща стойността на правото на собственост върху имотите – частна държавна собственост, подробно описани за „ТСВ“ ЕАД в приложение № 1, определена по реда на чл. 92, ал. 1 от Правилника за прилагане на Закона за държавната собственост (ППЗДС), и стойността на движимото имущество, подробно описано в приложение № 2, определена по реда на чл. 92, ал. 2 от ППЗДС, а по отношение на „ССВ“ ЕАД капиталът на дружеството се формира от непарична вноска, представляваща стойността на правото на собственост върху имотите – частна държавна собственост, подробно описани в приложение № 4, определена по реда на чл. 92, ал. 1 от ППЗДС, и стойността на движимото имущество, подробно описано в приложение № 5, определена по реда на чл. 92, ал. 2 от ППЗДС.
С Решение № 590 от 9 август 2021 г. Министерският съвет предостави безвъзмездно за управление на Министерство на транспорта и съобщенията имоти – публична държавна собственост и имущество – мощности за военновременна дейност, подробно описани в приложенията на решението. 
Характерът на тези активи (най-вече движимите вещи) е строго специфичен и пряко кореспондира с военното им предназначение – военна автотракторна техника, високопроходима и понтонна военна техника и мостови съоръжения за армейска комуникация, военна свързочна техника и оборудване – радиостанции, мобилни апаратни и мобилни уплътнителни системи, вещево-хранително оборудване – полеви кухни, мобилни водоноски и др. Тези активи са с изцяло отпаднала необходимост. Опазването и съхраняването на това имущество, както и поддържането и застраховането на районите, в които са разположени съответните складове, е свързано с разходването на сериозен финансов ресурс. Въпреки че тези активи са с отпаднала необходимост, те са заведени в баланса на Министерство на транспорта и съобщенията. Това определя ангажимента на министерството да организира всички мероприятия по тяхното съхраняване и поддържане в състоянието, в което са приети. Тази отговорност предполага не само осигуряването на „жива“ денонощна охрана на 10 – те войскови района, разположени на територията на страната, но и регулярно техническо обслужване на имуществото в складовите помещения, за да не погине същото. Опазването на активите изисква и определена поддръжка на сградите (покривни покрития, прозорци, врати и други). 
Имайки предвид характера и възможното бъдещо приложение на горното имущество, бяха проведени множество разговори от ръководството на Министерството на транспорта и съобщенията с представители на различни организации (най-вече Министерството на отбраната) за предаването на целите войскови райони, ведно с намиращите се в тях активи.  
На работни срещи между представители на Министерството на транспорта и съобщенията и Министерството на отбраната са разгледани въпроси, свързани с  активите, които могат да бъдат предоставени безвъзмездно в управление на структури от Българската армия с цел обезпечаване изпълнението на техните функции. 
С Решение № 107 от 15 февруари 2024 г. Министерският съвет предостави безвъзмездно за управление на Сухопътните войски и на Военноморските сили имоти – публична държавна собственост, в областите Варна и Стара Загора. В края на 2024 г. бе завършено фактическото предаване на имотите в с. Новаково, община Аксаково, област Варна и на имотите в с. Калояновец, община Стара Загора, област Стара Загора. 
С решение на Министерския съвет (секретно) са предоставени 5 от останалите 8 броя поземлени имоти, ведно със сградите и движимите вещи върху тях - на Министерството на отбраната и негови структури. За останалите 3 остава да се реши въпросът със смесената собственост върху имотите и сградите между Министерството на транспорта и съобщенията и търговското дружество „ССВ“ ЕАД.

2. Очаквани резултати от предлагането на проекта на акт
С предложения проект на акт се цели единствено удължаване на срока на изпълнение на дейностите, определен в §1б от Допълнителните и заключителните разпоредби на акта, а именно: от 31.12.2026 г. до 31.12.2027 г. По този начин ще бъде удължен срока на трудовите договори с вече назначените през 2021 г. служители, които изпълняват дейностите по опазване и съхраняване на мощностите за военновременна дейност, предоставени на Министерството на транспорта и съобщенията съгласно Решение № 590 на Министерския съвет от 2021 г., които към настоящия момент са останали в управление на Министерството на транспорта и съобщенията Увеличение на персонала, ангажиран с изпълнение на дейностите, не се предвижда.

3. Мотивирана оценка за размера на необходимите допълнителни разходи/трансфери/други плащания, които се предлага да бъдат одобрени по бюджета на първостепенния разпоредител с бюджет или по сметка за средства от Европейския съюз, за сметка на бюджети по държавния бюджет.
Разходите, необходими за изплащане на възнагражденията и свързаните с тях осигурителни вноски на служителите (по Постановление № 66 на Министерския съвет от 1996 г.), временно назначени за управление и съхраняване на активите, както и за издръжката (консумативи, застраховки и данъци) за 2027 г. ще бъдат в рамките на бюджета на Министерството на транспорта и съобщенията и в тази връзка не са необходими допълнителни разходи/трансфери/други плащания.

Предложеният проект на акт не води до въздействие върху държавния бюджет.


ПРЕДЛОЖИЛ,

ГЪЛЪБ ДОНЕВ

МИНИСТЪР НА ФИНАНСИТЕ

Георги Пеев

Министър на транспорта и съобщенията


